input: DELEGOVANÉ NARIADENIE KOMISIE (EÚ) č. 473/2014
  zo 17. januára 2014,
  ktorým sa mení nariadenie Európskeho parlamentu a Rady (EÚ) č. 1315/2013, pokiaľ ide o doplnenie jeho prílohy III o nové orientačné mapy
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (EÚ) č. 1315/2013 z 11. decembra 2013 o usmerneniach Únie pre rozvoj transeurópskej dopravnej siete a o zrušení rozhodnutia č. 661/2010/EÚ (1), a najmä na jeho článok 49 ods. 6,
  keďže:
  (1)
  Nariadením (EÚ) č. 1315/2013 sa stanovuje možnosť pridávať orientačné mapy transeurópskej dopravnej siete rozšírené o konkrétne susedné krajiny na základe dohôd o sieťach dopravnej infraštruktúry uzavretých na vysokej úrovni medzi Úniou a príslušnými susednými krajinami.
  (2)
  V rámci Partnerstva severnej dimenzie pre dopravu a logistiku (NDPTL) bola 21. novembra 2012 dosiahnutá dohoda na vysokej úrovni medzi Úniou, Ruskom a Bieloruskom. V rámci Východného partnerstva bola 9. októbra 2013 dosiahnutá dohoda na vysokej úrovni medzi Úniou a Bieloruskom, Ukrajinou, Moldavskom, Gruzínskom, Arménskom a Azerbajdžanom.
  (3)
  Pridanie orientačných máp transportných sietí napojených na siete vymedzené v nariadení (EÚ) č. 1315/2013 by umožnilo lepšie zacieliť spoluprácu Únie s dotknutými tretími krajinami.
  (4)
  Dohody na vysokej úrovni uzavreté so susednými krajinami sa týkajú trás železničných a cestných sietí, ako aj prístavov, letísk a terminálov intermodálnej prepravy. Stav železníc a ciest, pokiaľ ide o dokončenie infraštruktúry, nebol súčasťou dohody. Preto boli železnice a cesty v kontexte dohôd na vysokej úrovni prezentované ako „dokončené“,
  PRIJALA TOTO NARIADENIE:
  Článok 1
  Príloha III k nariadeniu (EÚ) č. 1315/2013 sa mení v súlade s prílohou k tomuto delegovanému nariadeniu.
  Článok 2
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 17. januára 2014